section_heading: Vojna karijera
paragraph_text: U prusku vojsku stupa u travnju 1880. služeći u 2. hannoverskoj pješačkoj pukovniji u Celleu u kojoj u siječnju 1885. postaje pobočnikom bojne. Od siječnja 1886. nalazi se na službi u 18. pješačkoj pukovniji "von Grolamnn". Tijekom službe u predmetnoj pukovniji promaknut je u čin poručnika. U lipnju 1890. premješten je u 22. pješačku brigadu u Breslauu gdje obnaša dužnost pobočnika brigade. Od ožujka 1892. služi u Glavnom stožeru, dok je u prosincu 1893. unaprijeđen u čin satnika. U siječnju 1894. imenovan je zapovjednikom satnije u 85. pješačkoj pukovniji "Herzog von Holstein" gdje se nalazi na službi do ožujka 1897. kada je premješten u na službu u stožer 33. pješačke divizije smještene u Metzu. Tu služi do siječnja 1899. kada je premješten na službu u stožer 22. pješačke divizije sa sjedištem u Kasselu. U stožeru navedene divizije služi svega tri mjeseca, do travnja 1899., kada je ponovno premješten, ovaj put u stožer 38. pješačke divizije smještene u Erfurtu.